Staak dié 5 slegte velsorggewoontes(Foto: Antoni Shkraba/Pexels) Slegte velsorggewoontes is maar soos enige ander slegte gewoonte; moeilik om te verbreek. Kenners sê egter dit help veel om by ’n streng velsorgroetine te hou, maar nie die ander slegte gewoontes wat ’n negatiewe uitwerking op die vel het, te laat vaar nie. Benewens die voor die hand liggende basiese beginsels soos grimering snags verwyder, genoeg water drink en die regte produkte kies, is daar ook ander faktore wat jou droom van ŉ vleklose vel kan kelder. Tumi Lehutso van Fundamentals Skincare, ŉ trots Suid-Afrikaanse veganistiese reeks wat nie op diere getoets word nie, sê talle mense volg blindelings ingewikkelde velsorgroetines sonder enige sukses en besef nie dat hul slegte gewoontes hul duur produkte teenwerk nie. “Velsorg hoef nie ingewikkeld te wees nie. Ons hoor gereeld wat ons moet doen, maar besef nie altyd wat ons nie moet doen nie.” Die bekende gesegde “te veel van ’n goeie ding is nie goed nie”, is veral van toepassing wanneer dit by velsorgprodukte kom. ŉ Blink, rooi of geïrriteerde vel is dikwels ŉ aanduiding dat te veel produkte op die vel gebruik word en volgens Lehutso is dit belangrik om by basiese beginsels en produkte te hou wanneer dit by velsorg kom. “Met soveel velsorgkeuses beskikbaar, is dit maklik om te veel produkte te gebruik of te kombineer, wat gevolglik ŉ slegte vel net verder kan vererger. Hou eerder by basiese produkte wat jou vel werklik nodig het, soos ŉ goeie reiniger of gesigwas, vogroom en sonskerm.” (Foto: Antoni Shkraba/Pexels) Die grimeerreus Clinique het in 1968 hul nou ikoniese drie-stap-velsorgroetine bekendgestel wat bestaan uit ŉ reiniger, verfrisser (toner) en vogroom. Vandag verkoop party reekse egter tot ses verskillende produkte wat soggens én saans aangewend moet word. Of jy nou twee of twintig produkte gebruik, sê Lehutso dat dit noodsaaklik is om te verstaan watter aktiewe bestanddele veilig is om saam te gebruik en watter mekaar kan teenwerk. “Om bestanddele soos retinoïede en vitamien C of retinoïede en salisielsuur te meng, kan ’n skadelike ‘skemerkelkie’ van aktiewe bestanddele skep en jou vel oorstimuleer.” Sy voeg by dat dit ook belangrik is om velsorgprodukte in die regte volgorde aan te wend om te verseker dat elkeen ten volle deur die vel geabsorbeer word. Produkte met olies moet byvoorbeeld laaste aangewend word omdat olie okklusief is en dus ŉ versperring skep waardeur geen vogroom geabsorbeer kan word nie. Dit is geen geheim nie dat sonskade een van die grootste bydraende faktore tot voortydige veroudering is, tog dink baie mense steeds dat sonskerm net Desembermaand op die strand aangewend moet word. (Foto: Arina Krasnikova/Pexels) “Sonskerm is elke dag ’n moet as jy enigsins in die son gaan wees. Of jy nou die middag buite gaan stap of net van jou werkplek na jou motor of openbare vervoer toe stap, jou vel moet ten alle tye teen sonskade beskerm word,” sê Lehutso. Dr. Vanessa Lapiner, ŉ dermatoloog en eienaar van die TASH360-velsorgsentrum in Seepunt en stigter van die Root4-velsorgreeks, het ook in ŉ vroeër onderhoud aan Maroela Media verduidelik dat ŉ goeie daaglikse sonskerm een van die beste teenverouderingsbestanddele op die mark is. “Afskilfering is van kardinale belang en so bevredigend wanneer dit gedoen word, maar net tot ’n sekere mate. Te veel of te min daarvan kan lei tot sensitiewe vel,” verduidelik Lehutso. Omdat baie afskilferingsmiddels hard op die vel is, sê sy dat dit belangrik is om dit net ŉ paar keer ŉ week te doen en ook dié soort produkte sorgvuldig te toets voor dit ŉ permanente plek in jou velsorgregime kry. Sy voeg by dat produkte met chemiese afskilferingmiddels, soos glikoliese suur of melksuur, daarom beter is as middels wat harde korrels bevat en jou veloppervlak kan beskadig. (Foto: Polina Tankilevitch/Pexels) Hoewel dit uiters aanloklik is om aan daardie puisie op jou ken te karring, meen Lehutso dat dié gewoonte uiters ongesond vir jou vel is. “Hierdie slegte gewoonte beskadig jou veloppervlak, maak jou vel kwesbaar vir bakterieë en kan tot littekens lei. As ’n puisie bars, vererger dit inflammasie op die oppervlak van die vel, wat mettertyd selfs meer velprobleme of veluitslag kan veroorsaak.” Sy meen die antwoord is moeilik, maar eenvoudig: Los daardie puisie uit! Bykomende bronne: Allure, Huffington Post